<classify> WAZIRI wa Nchi, Ofi si ya Makamu wa Rais, Mazingira, January Makamba amesema uamuzi wa serikali wa kupiga marufuku ya uzalishaji na matumizi ya mifuko ya plastiki nchini bado uko pale pale na utekelezaji wake utaanza karibuni.Alisema jana Dar es Salaam utekelezaji wake utaanza serikali ikijiridhisha kuhusu ukweli wa kiwango cha uzalishaji mifuko hiyo na ajira zinazotolewa na viwanda hivyo. Bado uamuzi wa serikali wa marufuku ya uzalishaji wa mifuko ya plastiki na matumizi yake nchini uko pale pale. Tumeamua hivi sasa kwenda mguu kwa mguu kukagua viwanda vya utengenezaji mifuko hiyo vinavyodai vinazalisha idadi kubwa ya ajira, aliiambia HabariLeo.Alisema kuna viwanda 46 vya mifuko ya plastiki vinavyodaiwa kuajiri watu 6,000 wanaotoa tani 73 za mifuko kwa mwaka. Makamba alisema kwa mujibu wa takwimu za Mamlaka ya Mapato nchini TRA, mifuko ya plastiki inayozalishwa nchini ni tani 73, ambazo ni kidogo ukilinganisha na idadi ya viwanda na nguvukazi tajwa.Alisema idadi hiyo ni ndogo sawa na kazi ya viwanda vitatu au vinne na madai ya viwanda hivyo kusema upigwaji marufuku utaathiri ajira, yanatia shaka ndio sababu serikali imeamua kukagua uwepo viwanda kujiridhisha kabla ya sheria hiyo kuanza. Hapa utaona kuna tatizo, wenye viwanda wanasema wanaajiri wananchi zaidi ya 6,000 lakini TRA wanasema tani 73, zinazozalishwa nchini na viwanda hivyo kwa mwaka ni kidogo, ni kazi ya viwanda vitatu au vinne, alisema Makamba.Akizungumzia mifuko hiyo inayoingizwa nchini, Makamba alisema kwa mwaka tani zaidi ya 2,000 huingia idadi ambayo ni kubwa na hiyo ni ushahidi kuwa mifuko mingi inazalishwa nje na sio kweli kwamba inazalishwa na viwanda vya ndani ambavyo vikipigwa marufuku vitaathiri ajira hizo. Mapema mwaka juzi, serikali ilitoa kauli bungeni kuwa kuanzia Januari Mosi, mwaka 2017 marufuku ya kuzalisha na matumizi ya mifuko ya plastiki itaanza.Lengo la kupigwa marufuku mifuko hiyo ni kusaidia juhudi za kunusuru mazingira kutokana na ukweli uchafu wa mazingira unaosababishwa na taka ngumu ikiwemo mifuko ya plastiki umeathiri mazingira ya nchi na kuwa tishio kwa uhai wa viumbe. Wakati Tanzania ikisubiri utekelezaji wake, nchi za Afrika Mashariki, ikiwemo Kenya, Uganda na Rwanda wanatekeleza marufuku hiyo na mifuko inayotumika ni ile ya makaratasi na vifungashio vya asili.Mapema mwaka jana, Waziri wa Mazingira wa Kenya, Judi Wakhungu alitangaza marufuku hiyo gazeti la serikali na kuanza kutumika huku ikieleza atakayekamatwa akitengeneza au kuuza mifuko atatozwa faini ya dola 40,000 za Marekani au kufungwa jela hadi miaka minne.Wakenya walikuwa wakitumia mifuko milioni 24 ya plastiki kila mwezi, kwa mujibu wa takwimu za serikali. Katibu Mkuu wa Umoja wa Mataifa UN, Antonio Guterres katika ujumbe wake Maadhimisho ya Siku ya Mazingira Duniani alisema tishio la sasa hasa bahari ni wingi wa uchafu wa plastiki ambao unahatarisha uhai wa viumbe na samaki.  <topic>: KITAIFA 